BYA JACKIE NAMBOGGA
Agambye nti amaka ge galinga ekkomera ly’e Luzira olw’obunkenke bw’ayitamu bukya ayimbulwa.
“Nnali mmanyi nti enda kubeera n’obuwerero nga nnyimbuddwa naye si bwe guli. Balinga abaddira ekkomera ly’e Luzira ne balireeta mu maka gange. Mpulira mbikooye,” Mumbere bwe yategeezezza wabweru wa kkooti e Jinja ku Lwokuna, oluvannyuma lw’omulamuzi akulira kkooti ento John Francis Kaggwa okwongezaayo okuwulira emisango gye okutuusa nga June 16, 2017.
Mumbere avunaanibwa n’abantu abalala 180. Mumbere ne banne baggulwako emisango 41 ku byekuusa ku butabanguko obwali e Kasese mu November wa 2016.
Kuliko ogw’obutujju, okulya mu nsi olukwe, okutta, okugezaako okutta, ogw’obubbi n’okwonoona mmotoka ya gavumenti. Mumbere yayita mu bannamateeka be okuli Caleb Alaka, Evans Achieng ne Samuel Mulindwa Muyizi n’asaba okuyimbulwa, awoze ng’ava wabweru.
Kkooti yamuyimbula kyokka n’emussaako obukwakkulizo omwali obutalinnya kigere Kasese, Bundibugyo ne Kabalore.
Ekirala, baamugaana okutambula wabweru wa Kampala, Jinja ne Wakiso.
Okweyanjulanga ku kitebe kya bambega ba poliisi mu Kampala omulundi gumu buli mwezi.
Okweyanjula ew’omulamuzi akulira kkooti ento e Jinja buli munsango lwe gusomwa.
Eggye lya UPDF okumufunira abajaasi abamukuuma mu maka ge e Makindye n’okussaayo poliisi okunyweza ebyokwerinda.
Kkooti yakoma ku balina okumukyalira nga kuliko abasawo be, bannamateeka be, abehhanda ne mikwano gye egy’oku lusegere bokka.
Eno waggulu y’embeera enyiye Mumbere.
Omuwaabi wa gavumenti, James Muliro ye yavuddeko omulamuzi okwongezaayo okuwulira emisango egivunaanibwa Mumbere bw’asabye nti akyalina by’akyetegereza.
Bannamateeka ba Mumbere ne banne baategeezezza nti oludda oluwaabi terulina bujulizi bwonna.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn